Iso sin griego tjejóyákjan ti sin sákjui̱ ti kia kuènté ti chjasin Jerusalén kixin tsoxraxinkakonxín sin Díos.
Mé kóchjinehe sin ti chꞌin Felipe,
tsíkji̱xi̱n chjasin Betsaida,
ijnko chjasin kuènté Galilea,
mé chrónòa sin,
ndáchro sin:
―Tjinkaoni chrókꞌuíkoni ti chꞌin Jesús.
Ndá chꞌin Felipe sákjuichenka chꞌan ti chꞌin Andrés.
Ndá yóí sin sákjuichenka sin ti chꞌin Jesús.
Ndá chꞌin Jesús ndáchro:
―Ó kjuixraká ti ña̱o,
ndá ti Xje̱en Díos kꞌóna chojni mé sátsji̱ tsꞌáyéhe̱ ti kjuachaxin ijié tsjajon Itꞌé chꞌan.
A̱ndá tso̱tjo̱nkara ijnko nkehe chaxín kixin ti chrókꞌuitsínkahya ijnko noatrigo ti inche la chrókꞌuénhña ti noa,
la nkoko̱a noa ó chrókjuákꞌe.
A̱ndá ti itsꞌen ti noa a ndá tsꞌóna nchónhña noa la jína tsotjá chojni.
*Ti nkexro imá tjue̱hé a̱sén kixin kohya nkehe chrókꞌuatsínka la tsochóntahya ti kjuachón nkochríxín.
A̱ndá ti nkexro tjue̱hya a̱sén ntihi chjasintajni,
chrakonhña chronka itén Díos la mé chrꞌéxi̱n tsochónta sin kjuachón nkochríxín.
A̱ndá ti nkojín nkexro tjinkaon chrókjuitꞌana ixra̱,
la ticháxi̱n tsochréhe̱ ti janhan,
kixin ti tsjakꞌe janhan mé kja̱xin tsꞌejó ti sin si̱tꞌána ixra̱.
Ti nkojín nkexro sichꞌe ti ixra̱ kuénta̱na mé xi̱kaha Tꞌaná la tsjikosáyehe chꞌan ti jehe sin.
’Ijie imá tꞌává a̱sená.
¿Xá nkehe chróndáxrja̱n?
¿Á chrókjuáncháha̱ Tꞌaná kixin sinchekaána chꞌan kixin ti nkehe tso̱na ijie ní?
Náhí,
kixin tíha kꞌuinkaxian janhan.
Jaha Itꞌéni,
tjáko̱xián ti kjuachaxin kuènté ti ihni̱á ―ichro chꞌin Jesús.
Ndá kuíhin sin nixja ijnko nkexro nkaya nka̱jní ndáchro:
―Ó kjuixin kjuáko̱xián ti kjuachaxin kuénta̱na la ko xi̱kaha na̱xa̱ xíkjáko̱xia̱n ínaá.
A̱ndá ti sin tjejóntaxín ntiha tsíkihin tíha,
mé ndáchro sin kixin kjónta,
a̱ndá íso sin ndáchro:
―Ijnko ángel nixje̱he̱ ti jehe chꞌan.
Kjánchó ndáchro chꞌin Jesús:
―Jehya kixin janhan nixja̱xi̱n ti itan.
Náhí.
Nixja kixin jahara tsinhínra.
Ndá ijie tsito̱exín iji̱é kaín chojni chjasintajni,
la ti jínahña tꞌe̱to̱an ti chjasintajni i la tsꞌaxrjexín ntihi.
A̱ndá ti ó tsjakꞌenka̱nia ijnko ntacruz,
ndá nchónhña chojni tsitekaon ti janhan.
Mé xi̱kaha chrónkaxín chꞌan nkexrín itsꞌen chꞌan.
*A̱ndá kjuáte̱he ti sin tjejó ntiha,
ndáchro:
―Kuíhini nchekuáxin sin ti xroon tsíkjin sin ósé chronka kixin ti Cristo la nkochríxín tsjakꞌe.
¿Ndá nkekuènté ndáchrua kixin ti Xje̱en Díos kꞌóna chojni la ticháxi̱n tsjakꞌenkáni ijnko ntacruz?
¿Xá nkexro ti Xje̱en Díos kꞌóna chojni?
―ichro sin.
Ndá ndáchro chꞌin Jesús:
―Na̱xa̱ itjen ti xrohi tꞌejoko̱ara,
kjánchó í séhya tsjakꞌe.
Chrókꞌuájira ti na̱xa̱ itjen ti xrohi tꞌinkaséñaxín nti̱a.
A̱ndá ti náhí,
la ó tsꞌixin tie.
A̱ndá ti sin ixri ti sítie mé noehña sin nketí sátsji sin.
Titekáonra ti xrohi ti na̱xa̱ itjen tꞌinkaséñaxín kixin tsꞌónara chojni kuènté ti tꞌinkaséña.
Ndá kjuixin chrónka chꞌin Jesús tíha,
ndá sákjuí chꞌan kjuákꞌeméhe chꞌan ti jehe sin.